О б р а з л о ж е њ е

Правни основ за доношење Одлуке о измени Одлуке о максималном броју запослених на неодређено време у систему јавног сектора Града Ниша за 2017. годину је члан 6. Закона о начину одређивања максималног броја запослених у јавном сектору ("Службени гласник РС", број 68/15 и 81/2016-Одлука УС), којим се прописује обавеза скупштине јединице локалне самоуправе да утврди максимални број запослених за сваки организациони облик у систему локалне самоуправе, тачка 7. и 8. Одлуке о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2017. годину (''Службени гласник РС", број 61/2017, 82/2017, 92/2017 и 111/2017), којом је утврђен максимални број запослених за систем локалне самоуправе Града Ниша као и обавеза спровођења рационализације и члан 37. Статута Града Ниша ("Службени лист Града Ниша“, број 88/2008 и 143/2016), којим је прописано да Скупштина Града Ниша доноси прописе и друге опште акте.

Одлуком о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2017. годину, Влада Републике Србије је за Град Ниш одредила максималан број запослених на неодређено време који износи 5585 запослених.

Након доношења Одлуке о максималном броју запослених на неодређено време у систему јавног сектора Града Ниша за 2017. годину (''Службени лист Града Ниша'', број 106/2017), Град Ниш је започео поступак измене оснивачких аката у циљу поверавања обављања комуналне делатности од локалног интереса - декорације града у делу постављања и одржавања урбаног мобилијара (клупе, жардињере, дечији мобилијар и сл.), ЈКП „Медиана“ Ниш, коју је обављало ЈКП „Паркинг-сервис“ Ниш.

Такође ће ЈКП „Медиана“ Ниш бити поверено обављање комуналне делатности одржавања јавних зелених површина у делу уређења и одржавања гробаља, коју је обављало ЈКП „Горица" Ниш.

 ЈКП ''Медиана'' Ниш, ЈКП „Паркинг-сервис“ Ниш и ЈКП „Горица" Ниш ће након измене оснивачких аката закључити посебне уговоре, којим ће се ближе уредити преузимање обављања наведених комуналних делатности, са имовином, опремом и запосленима неопходним за њихово обављање.

Доношењем предложене Одлуке смањиће се максималан број запослених у ЈКП ''Горица'' Ниш за 19 и у ЈКП ''Паркинг-сервис'' Ниш за 15, а повећаће се максималан број запослених у ЈКП ''Медиана'' Ниш за 34. На овај начин не мења се максималан број запослених на неодређено време у систему јавног сектора Града Ниша за 2017. годину.

СЛУЖБА НАЧЕЛНИКА ГРАДСКЕ УПРАВЕ

Овлашћено лице по овлашћењу

 В.Д. ЗАМЕНИКА НАЧЕЛНИКА

 Ивана Петровић